埋嚟睇 埋嚟玩

《埋嚟睇 埋嚟玩》係香港電視娛樂製作嘅互動遊戲節目，由伍詠薇、王頌茵、余逸思、曾贊學、朱晉傑主持，喺2020年3月2號到4月10號逢禮拜一到五22:30-23:00喺ViuTV播。呢個係繼2016年嘅《籌旗》之後ViuTV第二個互動遊戲節目，不過唔似得之前開發咗專用網上問答系統，今次係靠WhatsApp收集觀眾答案，每集由節目人員揀4個「最具創意答案」得獎者，每人贏1000蚊港紙。

主持陣容
廠景直播主持：伍詠薇、王頌茵、余逸思、曾贊學、朱晉傑
外景片段主持：余逸思、黃奕晨、岑樂怡、英健朗、譚凱倫、蔡寶欣
天氣女郎：廖樂宜、蘇小小、鍾曦南、鄭詠兒、陳紫芊、劉思美

玩法
每集節目都會公佈同嗰日節目主題有些少關係嘅開放問題，觀眾要畀一個30字之內嘅答案。原先玩法係節目直播嗰陣公佈問題，截止作答時間係嗰晚22:50，並喺嗰晚節目播完之前公佈得獎者。但頭一集有唔少觀眾投訴節目人員未睇得切佢哋嘅答案，而公佈嘅答案質素好差，質疑係求其揀嘅。電視台隨即喺第2集修改玩法，將截止時間延長到嗰晚節目播完嗰陣，並延遲到下一集開始嗰陣先至公佈得獎者。

每集一覽

ViuTV：埋嚟睇 埋嚟玩

電視節目變遷 

2020年ViuTV節目